Laulu aatteelle
Tulenliekkeinä loistaapi aate,
 Se mielemme kirkastaa voi.
 Sen merkki on purppuravaate,
 Sille parhaimmat tunteemme soi.

 Ken aatteelle itsensä antaa,
 Sille sielunsa säteilyt suo,
 Jalon seppeleen kulmillaan kantaa,
 Pyhän hehkun hän syömeensä luo.

 Ah, lapset me huomenen ruskon,
 Me riennämme taistelohon.
 Me kätkemme mieliimme uskon:
 Kerta voittomme koittava on.

 Poloveljet, vilusiskoset armaat,
 Myös meillekin aamumme saa,
 Ja aukenee onnemme parmaat,
 Ilon kukkia nostaapi maa.

1908